Aretas III

[thumb|Aemilius Scaurus quod regem Aretan subegisset gloriabatur ː itaque anno [58 a.C.n., cum aedilis curulis esset, hunc denarium rege genu subnixo et pacem petente signari fecit.]]
**Aretas III Philhellenus** (Graece Ἀρέτας Φιλέλλην) apud Arabes Nabataeos ab anno 87 a.C.n. fere usque ad annum 62 regnavit. Tempore quo Seleucidarum imperium velut per se dissolvebatur, fines patrios a praecessore Obada sibi relictos dilatavit. Nam victo et occiso Antiocho XII proelio anno 84 a.C.n. commisso et paulo post profligato Iudaeorum rege Alexandro Iannaeo prope oppidum Adida 82 a.C.n. Coele Syria atque etiam urbe Damasco potitus est. Quae omnia rursus amisit cum Tigranes, Armeniorum rex, Syriam invasit.

Anno 67 a.C.n., mortua Iudaeorum regina Alexandra Salome certamen de regno inter duos filios, Hyrcanum et Aristobulum, fuit. Tum dux Idumaeus, Antipater nomine, qui cum Areta adfinitate quadam coniunctus erat, fidem suam interposuit ad societatem inter regem Nabataeorum et summum Iudaeorum sacerdotem Hyrcanum confirmandam. Hyrcanus quidem Petram apud Aretam confugit qui exercitum quinquaginta milium hominum (si quidem de numero historico Flavio Iosepho credimus) Antipatri tradidit. Anno 63 a.C.n. iam Aristobulum Hierosolymis obsidebant cum Romani victo Tigrane Magno in regionem irruperunt. Atque iussu legati Aemilii Scauri, qui regnum Aristobulo confirmabat,  obsidionem solvere coacti sunt. Mox tamen Pompeius ipse, mutato Romanorum consilio, summum sacerdotium Hyrcano restituit et Aristobulum catenis oneratum secum Romam duxit. Nihilominus anno 62 a.C.n. legatus Syriae Scaurus expeditionem contra Nabataeos suscepit ː qui locorum asperitatibus impeditus ne Petram expugnare posset per Antipatrem tamen  de condicionibus pacis fidem suam  iterum interponentem impetravit  ut Aretas trecentorum talentorum tributum sibi solveret. Ab illo tempore Nabataei Romanorum postulatis adversari non iam potuerunt et eorum reges a Romanis imperatoribus adprobati esse debuerunt.
[thumb|[Tetradrachmum a Museo Britannico nuper emptum in quo legitur ː BASIΛEΩZ APETOY ΦΙΛΕΛΛΗΝΟ[Σ]. Primus nummus huius generis apud Nabataeos iussu Aretae III Damasci signatus esse circa 85 a.C.n. ad imitationem Seleucidarum nummorum creditur.]]

58 a.C.n. aedilis curulis cum Publio Plautio Hypsaeo factus Marcus Aemilius Scaurus communiter cum collega denarios signavit quibus victum a sese quinto ante anno regem Aretam  celebrabat. Nam in sua parte denarii regem Aretam genu subnixum camelum manu retinentem et ramum olivae porrigentem expressit cum titulo : M SCAVR EX S.C. AED. CVR.  (id est *Marcus Scaurus aedilis curulis ex senatus consulto*). Variatio parva in exemplaribus invenitur : nam in nonnullis REX ARETAS infra scaenam supra descriptam inscriptus est, in quibus AED CVR supra camelum legitur. Ita Scaurus unus e primis magistratibus monetariis fuit qui non ad maiorum suorum sed ad ipsius res gestas notis nummorum alludere non dubitavit.

## Plura legere si cupis 
* Mireille Hadas-Lebel, *Rome, la Judée et les Juifs*, Parisiis, A. & J. Picard, 2009
* Christian-Georges Schwentzel, *Juifs et Nabatéens : Les monarchies ethniques du Proche-Orient hellénistique et romain*, Rennes, Presses Universitaires de Rennes, 2013. ISBN 978-2-7535-2229-9 Recensio critica

## Notae 
## Nexus externi 
* Vicimedia communia plura habent quae ad Aretam III spectant
*Nummus Aretae III in Museo Britannico

Categoria:Nabataei
Categoria:Reges